# Vicenç Llorca i Berrocal

Vicenç Llorca i Berrocal (Barcelona, 23 de gener de 1965) és un escriptor i traductor català i catedràtic d'ensenyament secundari.
Vicenç Llorca és llicenciat Filosofia i Lletres per la Universitat Autònoma de Barcelona, on posteriorment va fer un màster de Literatura Catalana. El 2015 es va doctorar en Comunicació Social a la Universitat Pompeu Fabra amb la tesi Sota el signe de l'Odissea. El viaggio in Italia del cinema modern: de Rossellini a El menyspreu.
Va començar a escriure als catorze anys en revistes escolars i literàries, i en la dècada de 1980 va obtenir els seus primers premis literaris. És autor d'una trentena de títols que abracen els gèneres de la poesia, l'assaig i la novel·la, i ha publicat nombrosos articles sobre cultura i literatura. Llorca es defineix «com un humanista del segle xxi, és a dir, una persona que intenta fer de la paraula literària i l'amor a la cultura una eina per fer créixer la llibertat i la sensibilitat humanes en el món».
S'ha dedicat també la docència i la gestió cultural. És catedràtic d'ensenyament secundari de llengua catalana i literatura, i imparteix formació del professorat de llengua i literatura, especialment des del Col·legi de Doctors i Llicenciats en Filosofia i Lletres i en Ciències de Catalunya i des del Departament d'Educació de la Generalitat de Catalunya. També ha impartit classes a la universitat com a professor associat i de màster a la Universitat Internacional de Catalunya.
Entre els anys 1991 i 1996 va ser secretari de l'Associació d'Escriptors en Llengua Catalana (1991-1996) i membre de la Junta de l'European Writers' Council (1994-1996). També va col·laborar en l'impuls de la societat de gestió CEDRO. Tot això li ha permès col·laborar en la defensa dels drets professionals i morals dels escriptors. De 1996 fins a 2004 va dedicar-se a la gestió cultural en el Departament de Cultura de la Generalitat de Catalunya en un període comprès entre el 1996 i el 2004. També és membre del PEN Català i de l'Associació Internacional de Llengua i Literatura Catalanes (AILLC).
Col·laborador habitual en premsa i mitjans de comunicació, com a crític i columnista ha publicat en diaris i revistes com ara La Vanguardia, Avui, El Punt, El País, Diari de Barcelona, El Sol, El Temps, Serra d'Or, Lletra de Canvi, Leer, Cultura o Faig. Actualment, coordina la secció Tria personal de Serra d'Or i duu a terme el programa Quadern blau (nom del seu blog d'autor) de converses literàries a la plataforma digital de Ràdio Comerç de Barcelona.
Ha traduït al català alguns autors de la literatura contemporània: Jean Craighead George, Carson McCullers, Jean Cocteau i Bernardo Atxaga. També els seus llibres han estat traduïts a diverses llengües.
Ha participat com a jurat en diversos premis literaris. Entre el 2008 i el 2016 va presidir el jurat dels Premis Recvll de Blanes. En l'actualitat, presideix el jurat dels premis Marià Manent de poesia i Valerià Pujol de narrativa de Premià de Dalt, i és membre del premi de narrativa Vent de Port de Tremp i del Premi Pirineu d'Organyà.

## Obres
### Poesia

* Miscel·lània-6. Antologia, Editorial Laertes, Barcelona, 1984. Pròleg de Màrius Sampere
* La pèrdua, Columna Edicions, Barcelona, 1987. Pròleg de Jaume Vidal Alcover
* Places de mans, Edicions 62, Barcelona,1989 (Premi Salvador Espriu de poesia jove, 1988). Pròleg d'Antoni Marí
* L'amic desert, Edicions 62, Barcelona, 1992 (Premi Ausiàs March de poesia, 1991). Pròleg de Xavier Pérez Torío
* Atles d'aigua, 3i4, València, 1995 (Premi Vicent Andrés Estellés de poesia, 1995). Pròleg de Xulio Ricardo Trigo
* Cel subtil, La Magrana, Barcelona, 1999. Pròleg de Josep Romeu i Figueras
* Paraula del món: antologia 1983-2003, 3i4, València, 2004. Pròleg de Susanna Rafart
* Ciutats del vers, Perifèric Edicions, València, 2005 (Premi Benvingut Oliver 2004)
* De les criatures més belles, Edicions Proa, Barcelona, 2006. Pròleg de Màrius Sampere
* L'últim nord, Edicions Bromera, Alzira, 2008 (Premi Vicent Andrés Estellés de Burjassot, 2007)
* Les places d'Ulisses: poesia reunida (1984-2009), Òmicron, Badalona, 2010. Pròleg de l'autor. Epíleg de Xavier Peréz Torío
* Calendari d'instints, 3i4, València, 2014. Pròleg de Francesc Parcerisas. Epíleg de Jordi Pàmias
* Cos de poderosa llum, Meteora, Barcelona, 2019. Pròleg d'Antoni Vidal Ferrando
* La frase immutable. Poemes escollits (1987-2019), Quaderns de la Font del Cargol/Cossetània, Premià de Dalt, 2019. Pròleg de Josep Maria Ripoll. Epíleg d'Àngels Gregori
* Cent poemes. Antologia 1984-2023, Base Editorial, Barcelona, 2023. Pròlegs de Montse Rubinat i de l'autor.
* La llum mirada, Perifèric Edicions, València, 2023 (Premi Manel Garcia Grau. Universitat Jaume I de Castelló). Pròleg de Miquel-Lluís Muntané. Premi de Crítica Serra d'Or de Poesia 2024

### Novel·la

* Tot el soroll del món, 2011
* Aquell antic missatge de l'amor, 2018
* Simfonia de tardor, 2021

### Narrativa

* En absència de l'àngel, 2000
* "Camins de Verdaguer", dins Els camins escrits del Pirineu, Editorial Salòria, 2022
* "Un jardí vora el mar", dins Escrit al Maresme, Quaderns de la Font del Cargol/Cossetània, 2022

### Assaig i estudis literaris

* Màrius Sampere: assaig de revisió del realisme històric, 1989
* Salvar-se en la paraula: introducció a la novel·lística de Miquel Àngel Riera, 1995. Premi d'assaig Joaquim Xirau 1994
* L'entusiasme reflexiu, 1997. Pròleg de Sebastià Alzamora
* Panorama de la literatura catalana (amb Isidor Cònsul, Alexandre Broch i Huesa), 1998
* Construir la transparència. Antologia de l'obra poètica de Miquel-Lluís Muntané, 2018

### Manuals de llibre de text

* Literatura universal (Matèries Variables Tipificades), amb Susanna Rafart, 1999
* Literatura universal (Batxillerat. Matèria de modalitat), amb Susanna Rafart, 2008

### Biografies

* Petita història de Josep Maria de Sagarra, 1994
* Enric Monjo. La realitat de la figura, 2006

### Descripció i viatges

* Quadres colomencs, 1986
* Places de Catalunya, 2003

### Investigació i divulgació

* Història dels ulls: la pintura de J.M. Puigmartí, 1996

### Traduccions

* La terra que parla de Jean Craighead George, 1988.
* Reflexos en un ull daurat de Carson McCullers, 1991.
* Diari 1942-1945 (selecció) de Jean Cocteau, 1994.
* Poemes & Híbrids de Bernardo Atxaga, 1994.

### Musicacions

* Cel subtil, amb Xavier Baulies, DiscMedi, Barcelona, 2003.
* Silenci i port, amb Salvador Pané, Bad Cat, Barcelona, 2017.

## Referències

* 1 2 3 «Vicenç Llorca i Berrocal». enciclopedia.cat. [Consulta: 8 desembre 2024].
* 1 2 «Llorca i Berrocal, Vicenç». Institució de les Lletres Catalanes (ILC) [Consulta: 19 octubre 2016].
* ↑ «Vicenç Llorca defensa la seva tesi 'Sota el signe de l'Odissea. El viaggio in Italia del cinema modern: de Rossellini a El menyspreu'». Universitat Pompeu Fabra, 03-11-2015. [Consulta: 8 desembre 2024].
* ↑ «Vicenç Llorca». [Consulta: 26 agost 2018].

## Enllaços externs

* «Vicenç Llorca i Berrocal». Associació d'Escriptors en Llengua Catalana.